En person er mandag eftermiddag blevet stukket i armen foran indgangen til HF & VUC i Aalborg. Det oplyser rektor på skolen Lene Yding Pedersen til TV2 Nord. Vagtchef ved Nordjyllands Politi Mads Hessellund fortæller, at der var tale om en intern konflikt mellem to unge mænd fra Nørresundby som udviklede sig. - Gerningsmanden stikker den forurettede i armhulen to gange og flygter så fra stedet, men vi får ham anholdt ved Rema 1000 på Jyllandsgade - lige overfor politigården, fortæller vagtchefen. Offeret blev efterfølgende bragt til skadestuen på Aalborg Universitetshospital hvor han bliver behnadlet for sine skader og efterfølgende udskrevet. - Det er forventningen at han bliver udskrevet i løbet af eftermiddagen, fortæller vagtchefen. Intern konflikt - ingen grund til frygt Politiet har forsikret rektoren om, at der er tale om en intern konflikt mellem de to personer, så der er ikke og har ikke været noget at frygte for kursisterne og lærerne på skolen. - Det er selvfølgelig forfærdeligt, men det er rart at vide, at det ikke er noget, der skal skabe en generel utryghed, siger Lene Yding Pedersen, der nu skal igang med en grundig intern orientering af lærere og kursister. - Der er mange kursister og elever, der har set noget af optrinnet og det kan selvfølgelig være meget voldsomt, så nu skal vi have fortalt dem allesammen, at der altså ikke er noget at frygte.

Referat:
En person er blevet stukket i armen ved HF & VUC i Aalborg, men elever og lærere på skolen har ikke noget at frygte.